মনবতাবাদী বঙ্গবন্ধু তনয়া শেখ হাসিনা ১৯৯৬ সালে প্রধানমন্ত্রী হওয়ার পর চুক্তিটি বাস্তবায়নে ভারতীয় প্রতিপক্ষের সঙ্গে কয়েক দফা কথাও বলেন। এ আলোচনার ফলাফল ছিটমহলবাসীকে আশান্বিত করে তোলে। শেখ হাসিনার প্রচেষ্টায় সেই আশার আলো আরও প্রজ্বলিত হয়ে ওঠে। দেশহীন মানুষদের আলোর দিশা দেখালেন শেখ হাসিনা। ছিটমহলবাসীদের মানুষ এবং নাগরিকের মর্যাদাও দিলেন। মানবেতর ও অবরুদ্ধ জীবন থেকে তাদের বের করে আনার কাজটিও সুচারুরূপে সম্পন্ন করার পক্ষপাতী তিনি। তাই পূর্বাহ্ণেই ছিটমহলের বাসিন্দাদের দেশের মূলধারায় নিয়ে আসার কাজটিও শুরু করতে সচেষ্ট রয়েছেন। সীমান্ত জটিলতাটি কখনই রাজনৈতিক ছিল না, ছিল মানবিক। ৬৮ বছর ধরে বিশ্ব হতে বঞ্চিত যে নারকীয় জীবন কাটিয়ে আসছে প্রজন্ম থেকে প্রজন্মান্তরে, সেই অর্ধলাখ মানুষ এই প্রথম মুক্তির আলো পেতে যাচ্ছেন। ইংরেজরা এ উপমহাদেশ ছেড়ে যাওয়ার আগে তাদের ছিটমহল সমস্যার সৃষ্টি করে গেছেন অযাচিতভাবেই। অভিশপ্ত জীবনের ভার বইবার সব কষ্টকর অবস্থান হতে তাদের মুক্ত করার জন্য যিনি সবচেয়ে বেশি সচেষ্ট, যিনি ১৯৭৪ সালের চুক্তিটিকে হুবহু বাস্তবায়নে সবার আগে এগিয়ে এসেছেন, তিনি শেখ হাসিনা। সেই তৎপরতার ফসল ভারতের রাজ্য ও লোকসভায় সংবিধান সংশোধন বিল পাস। নজিরবিহীন ঘটনা যে, ভারতের যেসব রাজনৈতিক দল স্থলসীমান্ত চুক্তি পাসের বিরোধিতা করে আসছিল এতদিন ধরে, শেখ হাসিনার লিয়াজোঁর ফলে সেই তারাই বিল আনেন এবং সকল দলের সম্মতিতে তা পাস হয়। যে অসম প্রদেশের বিরোধিতার কারণে বিজেপিসহ কয়েকটি দল চুক্তিটিকে ঝুলিয়ে রেখেছিল, সেই অসমের রাজনীতিকদের বিলের সপক্ষে নিয়ে আসতে পেরেছে ক্ষমতাসীন বিজেপি। সীমান্তচুক্তি বাস্তবায়নের মধ্য দিয়ে কূটনৈতিক ক্ষেত্রে ভারতের ইতিবাচক ভাবমূর্তি যেমন প্রতিষ্ঠিত হয়েছে, অনুরূপভাবে শেখ হাসিনার রাজনৈতিক ক্যারিশমাও প্রমাণিত হয়েছে। স্পষ্ট হয়েছে, নিজের দেশের স্বার্থরক্ষায় শেখ হাসিনার দৃঢ়তা, দক্ষতা, যোগ্যতা, কর্মকুশলতা ও স্বদেশপ্রেমের উজ্জ্বল উদাহরণ। ছিটমহলবাসীর আস্থা, বিশ্বাসও তিনি অর্জন করতে পেরেছেন কাজের ভেতর দিয়ে।